Broj: 711-I-2164-P-522-22/23-06-24

Zagreb, 12. listopada 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo-Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Domagoja Bubala, OIB:…………, direktora trgovačkog društva ŠOKAČKI STAN Gastro-edukacijski centar d.o.o.** (u daljnjem tekstu: ŠOKAČKI STAN d.o.o.),na 27. sjednici održanoj 12. listopada 2023. godine, donosi sljedeću

**ODLUKU**

1. **Propustom da po pisanom pozivu Povjerenstva, u danom roku, koji je protekao 10. kolovoza 2022. godine, podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022. godine, obveznik** **Domagoj Bubalo, direktor trgovačkog društva ŠOKAČKI STAN d.o.o., počinio je povredu** **članka 10. stavka 2. ZSSI-a.**
2. **Za povredu iz točke I. ove izreke, obvezniku Domagoju Bubalo izriče se sankcija u obliku opomene.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznika Domagoja Bubalo, direktora trgovačkog društva ŠOKAČKI STAN d.o.o., utvrdilo da navedeni obveznik nije sukladno članku 10. stavku 2. ZSSI-a podnio imovinsku karticu.

Slijedom navedenog, Povjerenstvo je temeljem članka 14. stavka 2. ZSSI-a Zaključkom Broj: 711-I-1292-IK-1582/22-02-16 od 15. srpnja 2022., pozvalo obveznika da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022., sukladno uputi iz obrazloženja Zaključka.

Obveznik je citirani Zaključak zaprimio 26. srpnja 2022. godine te u roku koji je protekao 10. kolovoza 2022. godine nije podnio imovinsku karticu.

Nadalje, Povjerenstvo je 04. travnja 2023. godine putem obavijesti broj 711-I-688-Pp-522-22/23-02-24, obavijestilo imenovanog obveznika da je utvrđeno postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost.

Obveznik je citiranu obavijest Povjerenstva zaprimio 11. srpnja 2023. godine te se na istu očitovao podneskom zaprimljenim u Povjerenstvu dana 13. srpnja 2023. godine. U očitovanju navodi da je ispunio imovinsku karticu odmah po stupanju na dužnost, ali da mu je omaškom obrazac ostao spremljen online te da istog nije poslao na daljnju obradu, ali da je odmah po zaprimanju citirane obavijesti kontaktirao službu Povjerenstva te mu je objašnjeno kako ponovno zatražiti šifru te je karticu poslao istog dana zajedno sa svojim očitovanjem.

Uvidom u Registar obveznika Povjerenstvo je utvrdilo da je obveznik Domagoj Bubalo 11. srpnja 2023. godine doista podnio imovinsku karticu povodom stupanja na dužnost, kako i navodi u svom naprijed navedenom očitovanju. Dakle, nesporno je da je imovinska kartica podnesena sa zakašnjenjem, a ne u roku sukladno nalogu iz citiranog Zaključka Povjerenstva.

Obveznik se također očitovao i podneskom od 11. listopada 2023. godine, dostavljenim putem elektroničke pošte 12. listopada 2023. godine te u navedenom u bitnom ističe da je 11.listopada 2023. podnio ispravak imovinske kartice povodom stupanja na dužnost, a to da su datum rođenja i obveze koje je imao te da je htio dostaviti i godišnju imovinsku karticu za koju nije znao kao novi obveznik međutim, da s obzirom da je tek poslao ispravak nema pravo na slanje godišnje imovinske kartice prije no što se ispravak odobri. Naveo je da će svoju godišnju karticu poslati sa novim podacima te pratiti rokove i dostavljati ubuduće onako kako je propisano. Zaključno je naveo da na njegovoj strani ne postoji namjera za ne dostavljanjem podataka nego da nije bio dovoljno informiran te da je propust napravio zbog neznanja.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

U ovom slučaju nesporno je da je imenovani stekao status obveznika dana 25. prosinca 2021. godine te je sukladno tome i nastala obveza podnošenja imovinske kartice sukladno odredbama ZSSI-a.

Međutim, kako imenovani obveznik nije u propisanom roku, ali niti u roku po pisanom pozivu Povjerenstva koji je protekao 10. kolovoza 2022. godine, podnio imovinsku karticu povodom stupanja na dužnost, nesporno je da je time povrijedio odredbu članka 10. stavka 2. ZSSI-a. Obveznik je imovinsku karticu povodom stupanja na dužnost podnio 11. srpnja 2023. godine, dakle sa zakašnjenjem, odnosno nakon proteka naprijed navedenog roka.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega je obzir uzelo činjenicu da je obveznik, iako sa zakašnjenjem, ipak podnio imovinsku karticu povodom stupanja na dužnost te da je u očitovanju na obavijest Povjerenstva opravdao svoje postupanje. Nadalje, uzeto je u obzir da protiv obveznika pred Povjerenstvom do sada nije vođen postupak zbog povrede odredaba ZSSI-a pa stoga Povjerenstvo temeljem svih gore navedenih okolnosti smatra da je izricanje sankcije opomene svrsishodno u konkretnom slučaju.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Domagoj Bubalo, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana